**Niko Nieminen** (s. 16. kesäkuuta 1982 Espoo) on suomalainen entinen jääkiekkoilija. Hän oli pelityyliltään "duunari", jonka vahvuuksiin kuului liike ja monipuolisuus. Niemisen heikkouksiin kuului laukaus ja ajoittainen kaksinkamppailujen häviäminen kokeneemmille puolustajille. Hän laukoi oikealta. Nieminen pelasi SM-liigassa yhteensä 554 runkosarjaottelua tehopistein 90+94=184 ja keräten 287 jäähyminuuttia sekä 46 playoff-ottelua tehopistein 4+5=9 ja keräten 16 jäähyminuuttia.

Ura
---

### Seuraura

Nieminen oli Espoon Palloseuran kasvatti. Hän siirtyi juniorina sittemmin Espoo Bluesiin, jonka A-nuorten paras pistemies ja maalintekijä Nieminen oli kaudella 2000–2001 tehoilla 16+13=29. Hän teki samalla kaudella myös liigadebyyttinsä pelattuaan kauden aikana 14 SM-liigaottelua tehden kaksi syöttöpistettä. Kaudella 2001–2002 Nieminen oli tehoilla 24+17=41 Bluesin A-nuorten paras maalintekijä ja kolmanneksi paras pistemies. Hän sijoittui A-nuorten SM-liigan maalipörssissä neljänneksi ja jakoi pistepörssin yhdeksännen sijan HPK:n Juhamatti Yli-Junnilan kanssa. SM-liigassa Nieminen pelasi kauden aikana viisi ottelua.

Kausi 2002–2003 oli Niemiselle ensimmäinen kokonainen SM-liigassa, eikä hän pelannut kauden aikana enää A-nuorissa. Nieminen teki 41 runkosarja- ja neljässä playoff-ottelussa tehot 5+2=7. Hänen liigauransa avausmaali syntyi 19. lokakuuta 2002 Turun Palloseuraa vastaan. Nieminen palkittiin ottelun *Ilta-Sanomien* kahden tähden tähtipelaajana. Hän pelasi Bluesissa vielä kolme seuraavaa kautta, kunnes Nieminen teki huhtikuussa 2006 kolmivuotisen sopimuksen Tapparan kanssa. kesken toisen sopimuskautensa, siirtorajan kynnyksellä helmikuussa 2008 joukkue vuokrasi hänet loppukaudeksi 2007–2008 takaisin Bluesiin, jonne puolestaan siirtyi Tapparasta puolustaja Kimmo Pikkarainen. Nieminen voitti kauden päätteeksi SM-hopeaa. Kaudeksi 2008–2009 hän palasi Tapparaan, jossa Nieminen teki SM-liigan yhden kauden piste-ennätyksensä tehoilla 18+15=33, joilla hän oli joukkueen toiseksi paras maalintekijä ja kolmanneksi paras pistemies.

Kaudeksi 2009–2010 Nieminen siirtyi kaksivuotisella sopimuksella Hämeenlinnan Pallokerhoon. Hän voitti kauden päätteeksi SM-hopeaa. Kaudella 2010–2011 Nieminen jakoi 11 osumallaan HPK:n sisäisen maalipörssin kolmannen sijan Ville Viitaluoman ja Armands Bērziņšin kanssa. Maaliskuussa 2011 hän teki vuoden mittaisen jatkosopimuksen joukkueen kanssa. Kaudella 2011–2012 Nieminen oli 13 osumallaan HPK:n toiseksi paras maalintekijä Marko Luomalan jälkeen.

Toukokuussa 2012 Nieminen palasi vuoden mittaisella sopimuksella Bluesiin. Hän muodosti syyskaudella 2012–2013 Teemu Rinkisen ja Teemu Ramstedtin kanssa tehokkaan "TNT-ketjun". Nieminen kuului heikon kauden pelanneen Bluesin onnistujiin ja hoiti hienosti fyysisen roolin. Hänen teholukemansa +8 oli joukkueen paras. Niemisen kausi päättyi kuitenkin jo 36 ottelun jälkeen loukkaantumiseen. Nieminen ilmoitti elokuussa 2013, että lopettaa pelaajauransa jatkuvien loukkaantumisten takia. 

### Maajoukkueura

Nieminen on pelannut kymmenen nuorten maaottelua kaudella 2001–2002.

Tilastot
--------

|   |   | Runkosarja |   | Pudotuspelit |
| --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |
| 2000–2001 | Blues | SM-liiga | 14 | 0 | 2 | 2 | 4 | – | – | – | – | – |
| 2001–2002 | Blues | SM-liiga | 5 | 0 | 0 | 0 | 6 | – | – | – | – | – |
| 2002–2003 | Blues | SM-liiga | 41 | 5 | 2 | 7 | 12 | 4 | 0 | 0 | 0 | 0 |
| 2003–2004 | Blues | SM-liiga | 28 | 1 | 7 | 8 | 4 | – | – | – | – | – |
| 2004–2005 | Blues | SM-liiga | 55 | 4 | 6 | 10 | 18 | – | – | – | – | – |
| 2005–2006 | Blues | SM-liiga | 56 | 9 | 4 | 13 | 14 | 9 | 0 | 3 | 3 | 6 |
| 2006–2007 | Tappara | SM-liiga | 56 | 5 | 7 | 12 | 14 | 5 | 0 | 1 | 1 | 0 |
| 2007–2008 | Tappara | SM-liiga | 43 | 5 | 6 | 11 | 34 | – | – | – | – | – |
|  | Blues | SM-liiga | 7 | 2 | 1 | 3 | 6 | 9 | 2 | 1 | 3 | 4 |
| 2008–2009 | Tappara | SM-liiga | 55 | 18 | 15 | 33 | 20 | – | – | – | – | – |
| 2009–2010 | HPK | SM-liiga | 57 | 6 | 11 | 17 | 58 | 17 | 2 | 0 | 2 | 4 |
| 2010–2011 | HPK | SM-liiga | 44 | 11 | 9 | 20 | 18 | 2 | 0 | 0 | 0 | 2 |
| 2011–2012 | HPK | SM-liiga | 57 | 13 | 14 | 27 | 67 | – | – | – | – | – |
| 2012–2013 | Blues | SM-liiga | 36 | 11 | 10 | 21 | 12 | – | – | – | – | – |
| 13 kautta | yhteensä | SM-liiga | 554 | 90 | 94 | 184 | 287 | 45 | 4 | 5 | 9 | 16 |

Lähteet
-------

* Niko Nieminen The Internet Hockey Databasessa (englanniksi)
* Niko Nieminen Eurohockey-sivustolla (englanniksi)
* Niko Nieminen *Elite Prospects*. Everysport Media Group AB.  (englanniksi)
* Niko Nieminen Jatkoaika.comissa

### Viitteet

1. 1 2 3 4 5  EliteProspects
2. ↑  Jatkoaika.com
3. ↑  Tilastot – SM-liiga  19.10.2002. SM-liiga. Viitattu 4.9.2012.
4. ↑  Tapparalle neljä uutta pelaajaa – Janne Ojanen jatkaa  26.4.2006. Jatkoaika.com. Viitattu 4.9.2012.
5. ↑  Nieminen Bluesiin, Pikkarainen Tapparaan  1.2.2008. Jatkoaika.com. Viitattu 28.4.2009.
6. ↑  HPK:lle kolme uutta pelaajaa  28.4.2009. Jatkoaika.com. Viitattu 28.4.2009.
7. ↑  HPK kiinnitti Niemisen ja pari valmentajaa  22.3.2011. Jatkoaika.com. Viitattu 4.9.2012.
8. ↑  Arto Laatikainen palaa Espooseen – Blues julkisti joukkueensa  2.5.2012. Jatkoaika.com. Viitattu 4.9.2012.
9. ↑  Koivunen, Tommi: Kiekkoviikko huipentuu Espoossa  2.5.2012. Jatkoaika.com. Viitattu 30.9.2012.
10. ↑  Hurmerinta, Eero: Bluesin pelaaja-arvostelut 2012–13  7.9.2012. Jatkoaika.com. Viitattu 26.3.2013.
11. ↑  Vammat ajoivat Niemisen kiekkoeläkkeelle  13.8.2013. Jatkoaika.com. Viitattu 15.8.2013.
12. ↑  Pelaajat – N O Tappara. Viitattu 4.9.2012.